text: Millum tey ungu í Ebenezer
  Tankar mínir fara aftur til árini, tá tey ungu í Ebenezer savnaðust í Bíbliuklassanum, har Petur Háberg undirvísti í Orðinum í mong ár. Skuldi ein sangur framførast, antin sum duett, trio ella kvartett, so var Árni altíð klárur. Eitt lítið kór sá dagsins ljós hesa tíð, sum fekk navnið Sangvitnisflokkurin, og har var Árni at finna millum bassarnar – eisini á tí ógloymandi ferðini, vit gjørdu til Íslands í 1963.
  Ein annar sangbólkur, sum kom fram stutt eftir, var “Sangbrøður”, sum luttók í Bíbliuklassanum í Ebenezer og á ymiskum møtum. Bólkurin var mannaður við Páll á Lakjuni, Finnleif Durhuus, Árna og undirritaða. Tá so fyrsta EP-plátan við fýra sangum kom út móti jólum í 1966, var tað ikki minst bassrøddin hjá Árna, sum hugtók lurtararnar – serliga við sanginum “Eg havi Kristi kærleik”. Tað er tí ikki av ongum, at hann fekk navnið Árni Bass. Árni giftist í 1970 við Maiken, sum var ættað úr Skálavík. Tey búsettust í Havn og fingu børnini Jákup, Boga og Erlu.
text: #000003
text: Hóast Árni upprunaliga varð handilsmaður, kendi hann seg drignan at sjónum. Hann fekk útbúgving sum skipsførari og fór at sigla, hóast hann ongantíð verliga legði handilslívið á hyllina. Seinastu árini sigldi hann fyri tað mesta við skipinum Ruth út frá Hirtshals, har hann eisini ofta luttók á møtum á Malta við sangi og vitnisburði. Eitt tíðarskeið sigldi hann tó longur úti í heimi. Tí í ár 2000 fóru Árni og Maiken út við OM-skipinum, Doulos, har Árni varð skipari í eina tíð. Við sær høvdu tey dóttrina, Erlu. Hetta førdi til eitt gott samband við OM-felagsskapin, og heilt fram til 2008 stóð Árni við vissum millumbilum á brúnni á OM-skipum, sum vóru í sigling hetta tíðarskeiðið. Mong, góð vinabond vórðu knýtt kring heimin hesa tíðina, og Árni treivst væl við hesi nýggju avbjóðing.
  Á middegi er vanligt umborð á skipunum, at skiparin sigur frá veðri og positión. Tað gjørdi Árni sjálvandi eisini, men hann gjørdi viðhvørt tað aftrat, at hann treiv í ein sang, og so rungaði djúpa bassrøddin um alt skipið. Tað var júst soleiðis vit kendu hann. Hann tordi at gera tað óvæntaða á ein hátt, sum fekk øll at lurta. Og sum eitt úrslit av hesum fekk Árni heitið “The singing Captain.” Ein av sangunum, hann kundi tríva í umborð, var sangurin “One day at a time”, sum seinni var týddur til føroyskt og sungin av børnunum við heitinum “Bert ein dag í senn”.
text: #000004
text: Tey seinastu árini vóru eisini eyðkend av nógvum sangi. Sjálvur hevði Árni havt ein dreym um at syngja nakrar sangir inn, sum kundu koma út millum fólk. Tá ið sjúka varð staðfest, gjørdist dreymurin enn meira ítøkiligur. Eg royndi eftir førimuni at stuðla honum í hesum, og vit fingu fleiri løtur saman, tá ið vit gingu ígjøgnum sangir, ið talan kundi vera um. Hoyri fyri mær enn, hvussu Árni treiv í onkran teirra á sín eyðkenda máta.
  Hann vildi fegin hava sangin “ Longur á leið” við á fløguna og helt fyri, at hesi orð skuldu vera heitið á fløguni. Upptøka varð gjørd við sanginum, og harumframt eydnaðist tað honum seinni at innsyngja ein aftrat, hóast røddin tá var viknað nakað. Tað var sangurin “Í Jesusar hondum” sum var skrivaður við støðuni hjá Árna í huga, har dóttirin, Erla, sang við.
text: #000005
text: Um heystið 2011 fór heilsan rættiliga at bila, og hin 28. november tagnaði djúpa og magnfulla bassrøddin. Ein góður vinur var farin, ið hevði fylt so nógv upp í tilveru okkara, sum kendu hann. Stórur skari fylgdi honum til gravar í Ebenezer, har ymisk luttóku – eisini tvey umboð fyri OM felagsskapinum, sum vóru komin heim til Føroya at fylgja. Árni upplivdi sostatt ikki, at fløgan kom út, men Maiken, sum hevði verið honum ein hollur stuðul – eisini seinastu, sváru tíðina – helt fast við ynski hjá manni sínum. Við hjálp av góðum vinum eydnaðist í 2013, tvey ár eftir at Árni var farin, at útgeva fløguna, sum varð eitt savn av eldri og nýggjari sangum. Eg haldi meg vita, at fløgan hevur verið spæld nógv og verið til gleði fyri mong, og tað hevði ivaleyst glett Árna.
text: #000007
text: Kend, vit skulu kennast tá.
  Nakað síðani spurdi ein ung kvinna, sum savnast í Kristnastovu, meg, um tað var ein møguleiki at hoyra Sangbrøður syngja aftur. Hon hevði lurtað eftir onkrum av fløgunum og tóktist hugtikin av sangunum. Men svar mítt kundi bara vera eitt: Sangbrøður fara aldri at syngja aftur, tí Árni er ikki millum okkara longur. Tað var – og er framvegis – ein óhugsandi tanki, at Sangbrøður fara at syngja uttan bassrøddina hjá Árna. Men vit minnast aftur á nógvar gyltar løtur, vit fingu saman – vitandi, at Árni nú er við í tí syngjandi skara heima hjá Harranum. Hagar eru fleiri av okkara bestu sangarum farnir tey seinnu árini. Vit minnast Árna Bass við takksemi, lítandi fram móti degi Kristusar, tá ið tað, vit sungu her, fer at gerast veruleiki:
text: #000008
text: Hjúnini Árni og Maiken Jensen
text: #000010